text: Muligt drab: Mand fundet død i lejlighed i Kolding 
  17 oktober 2014 kl. 12.58
  En mand er fundet død i en lejlighed i Kolding. Politiet kan ikke afvise, at der ligger en forbrydelse bag.
  Sydøstjyllands Politi efterforsker et dødsfald i Kolding som et muligt drab.
  I politisprog hedder den slags et "mistænkeligt dødsfald", og det betyder, at politiet efterforsker på samme måde, som hvis man havde været sikker på, at der var tale om et drab.
  - Vi har sendt en patrulje ud til den lejlighed, hvor en mand er fundet død. Da man ikke umiddelbart kan sige noget om dødsårsag og dødsmåde, så efterforsker vi det som et mistænkeligt dødsfald, siger vicepolitiinspektør Carsten Thostrup til Ritzau.
  Efterforskningen indebærer, at politiets teknikere sammen med retsmedicinere undersøger gerningsstedet, ligesom den afdøde skal undergives et retslægeligt ligsyn og en obduktion.
  Formålet med at efterforske sagen, som var man sikker på, at det var drab, er at sikre eventuelle beviser, hvis det senere skulle vise sig, at der ligger en forbrydelse bag.
  